Vrou ná nagmerrie-nag op plaas: 'Hoekom ons?' | Maroela Media
[WAARSKUWING] Die inligting in hierdie berig kan kinders en sensitiewe lesers ontstel.
"Die vraag wat jy na so iets vra is, hoekom? Hoekom ons? Wat het óns gedoen dat dit moes gebeur?"
Dié vrae maal opnuut deur Rachel* se kop nadat 'n man vandeesweek in die hooggeregshof in Port Elizabeth verskyn het in verband met die gru-aanval op haar en haar kinders verlede jaar. Die beskuldigde se naam mag nie bekendgemaak word nie aangesien hy op 'n seksuele aanklag teregstaan en nog nie gepleit het nie.
Rachel en haar drie kinders, toe 9, 13 en 15 jaar oud, was op 23 Maart verlede jaar alleen by die huis op hul plaas buite Hankey in die Oos-Kaap toe die aanval plaasgevind het. Rachel het in haar slaapkamer op die bed ontspan toe sy gehoor het hoe skote afgevuur word. Die kinders, wat besig was om in die woonkamer TV te kyk, het in die slaapkamer ingehardloop gekom.
Rachel het opgespring en die kamerdeur toegedruk. Die aanvaller het van buite probeer inkom en in die proses nog skote afgevuur. Rachel is gewond en die koeël is by haar linkerboud in, het haar ruggraat met 'n sentimeter gemis en het in haar regterboud vasgeslaan.
Sy sê sy glo vandag nog dat sy sou doodgebloei het as die koeël aan die ander kant van haar lyf uit was en daar nóg 'n bloeiende wond was – want nadat sy geskiet is, het daar nog vier ure van hel vir haar voorgelê voordat die nagmerrie uiteindelik verby was.
Die aanvaller het vir Rachel en haar kinders na die woonkamer gedwing waar hy hulle met draad vasgemaak het. Hy het Rachel later na die slaapkamer geneem en haar daar verkrag. Daarna het hy haar dogter gaan haal en haar ook na die slaapkamer geneem met die doel om haar ook te verkrag. Rachel het hom egter gesmeek om dit nié te doen nie; hy het vir Rachel daarna 'n tweede keer verkrag terwyl haar dogter moes toekyk.
Nadat die aanvaller verskeie items uit die huis geroof het, het hy Rachel gedwing om hom in haar voertuig na 'n kitsbank in Hankey te neem om daar geld uit haar bankrekening te gaan trek. Rachel sê sy weet egter die man het nié gekom om te roof nie – hy het gekom om haar en haar hele gesin dood te maak.
"Hy het net aanhou vir my sê, niemand van julle gaan leef nie. Ek gáán julle doodmaak. So ek het net geweet ek moes hom wegkry by die huis sodat my kinders 'n kans het om weg te kom," sê sy.
'n Uitknipsel van 'n berig in 'n Australiese koerant oor die aanval met 'n foto van Rachel se skietwond. (Foto: Verskaf)
"My twee tienerkinders het ook kalm gebly en vir my gesê 'Ma, ons moet doen wat hy sê'. Ons kon nie veel praat nie, want hy het verskriklik kwaad geraak, maar terwyl hy die huis geplunder en goed in sakke gegooi het, het ons bietjie kans gehad om te praat."
Sy sê sy dink omdat almal kalm genoeg was om te doen wat die aanvaller sê, kon sy daarin slaag om hom by die huis weg te kry.
"Ek het geweet as ek hierdie ding gaan oorleef, sal hy moet geld kry. So ek het hom die regte kaarte gegee, die regte PIN-nommers en hom baie spesifieke opdragte gegee hoe hy te werk moet gaan om die geld te onttrek. Ek dink hy het op 'n vreemde manier dalk gedink, 'miskien is hierdie vrou aan my kant'," sê sy.
"Nadat hy die geld gekry het, het hy my vir nog 'n halfuur aangehou. Ek het net aangehou om met hom te praat. Ek het net gesê, 'ek weet jy is nie 'n slegte mens nie en ek weet jy wil ons nie doodmaak nie'. Ek dink dalk het iets in sy gedagtegang verander."
Sy sê teen middernag het haar lyf in skok begin ingaan. "Daar was bloed oor die hele kombi en ek het so geruk, ek kon amper nie bestuur nie. Ek het vir hom gesê, 'jy moet my nou laat gaan, anders gaan ek doodgaan in hierdie voertuig en dan gaan jy teregstaan op aanklag van moord'. Ek het hom belowe ek gaan nie polisie toe nie, ek gaan net my kinders by die plaas oplaai en dan gaan ek hospitaal toe."
Hy het haar opdrag gegee om vir hom die sakke vol gesteelde goedere aan te gee. En toe het hy haar laat gaan.
"Terwyl ek weggery het, het ek heeltyd gedink hy gaan nou skote op die kombi afvuur. Maar hy het nie en ek het links gedraai na die plaas toe en toe net voet in die hoek gesit. Ek moes net op die plaas kom, want ek het nie geweet of daar nog aanvallers was en of my kinders nog gaan lewe as ek daar kom nie."
Die 32-jarige beskuldigde is in April in hegtenis geneem. Volgens Rachel het hy voorheen as 'n seisoenwerker op die plaas gewerk, maar was hy nooit 'n vaste werknemer nie. Nie sy, haar man of haar kinders het hom geken nie – die voorman op die plaas het direk met die seisoenwerkers gewerk en daarom het geen lede van die gesin ooit kontak met die man gehad nie.
Vir Rachel is dit steeds 'n raaisel hoekom dié man gekies het om hul gesin aan te val. "Ek weet dit was nie 'n rooftog nie, hy wou ons doodmaak. Hy het herhaaldelik vir ons gesê ons gaan doodgaan, hy het gesê hy gaan ons opkap en as hy ons nie doodmaak nie, sal hy iemand stuur om ons te kom doodmaak. Hy wou ons dood hê."
Sy sê die aanvaller se skote het beide haar dogter en ouer seun net-net gemis en die man het verskeie kere die vuurwapen teen haar kinders se koppe gehou en gedreig om hulle te skiet.
Volgens Rachel was daar nooit enige konflik met die man, enige loongeskille of enige probleme rakende sy kontrakwerk op die plaas nie. Sy glo dat die aanval óf polities gemotiveerd moes wees, of gespruit het uit jaloesie teenoor 'n gelukkige en mooi gesin.
Die beskuldigde staan op altesaam 15 aanklagte tereg van onder meer verkragting, huisbraak met die doel om te roof, roof met verswarende omstandighede, ontvoering, vier aanklagte van poging tot moord en die dwing van 'n kind om 'n seksuele oortreding te aanskou.
Hy moet op 27 Mei weer in die hof verskyn en bly in aanhouding tot dan.
*'n Skuilnaam word gebruik om die identiteit van die slagoffer te beskerm.
Onderwysers in presterende skole selde afwesig
dit is 'n verskriklike ding wat julle getref het en ek kan my net die hel indink waardeur julle gegaan het, maar ek het net 1 vraag ….
Waar was jou vuurwapen????
Paul Gerber Vf plus
Enige man se vrees die. Boere, asb bewapen jou en jou gesin. Gee hul n kans om die tiepe aanval af te weer. Gaan skiet gereeld, sit pepperspray in die huis. Wees paraat!
My wens vir jou Rachel is dat jy hierdie ondervinding agter jou sal kan sit en vorentoe kyk, al gaan dit HOE moeilik wees. My wens vir JOU, verkragter, dief, ontvoerder, "moordenaar van n siel", is dat jy NOOIT WEER DIE SON OP JOU VEL SAL VOEL NIE.